b"\n_START_ARTICLE_\nTorredembarra\n_START_SECTION_\nClima\n_START_PARAGRAPH_\nEl clima de Torredembarra \xc3\xa9s bastant humit i calor\xc3\xb3s a l'estiu i sec i suau a l'hivern (les temperatures mitjanes al gener es mantenen prop de 10\xc2\xa0\xc2\xb0C). \xc3\x89s un clima propi del litoral mediterrani. Les precipitacions es reparteixen principalment a la primavera, finals de l'estiu i a la tardor. Quan s\xc3\xb3n de tipus torrencial s\xc3\xb3n breus i intenses, amb la inundaci\xc3\xb3 de les zones pr\xc3\xb2ximes a la platja, on es troba l'aiguamoll conegut com Els Muntanyans. La neu a l'hivern \xc3\xa9s extremadament infreq\xc3\xbcent, si b\xc3\xa9 alguns anys fa acte de pres\xc3\xa8ncia de forma puntual i desapareix r\xc3\xa0pidament.\n_START_SECTION_\nFlora i fauna\n_START_PARAGRAPH_\nL'arbre m\xc3\xa9s est\xc3\xa8s de Torredembarra i voltants \xc3\xa9s segurament el garrofer. El clima sec de la zona afavoreix la proliferaci\xc3\xb3 de cactus i plantes crasses com l'\xc3\xa0loe vera, l'atzavara, la figa de moro, etc. El pi tamb\xc3\xa9 cobreix una gran part del terreny. Altres esp\xc3\xa8cies presents al territori per\xc3\xb2 introdu\xc3\xafdes a causa de l'agricultura s\xc3\xb3n: l'olivera i l'ametller, i unes de les plantacions agr\xc3\xadcoles m\xc3\xa9s usades, la vinya i l'avellaner._NEWLINE_Pel que fa a la fauna, destaquen el conill, la t\xc3\xb3rtora turca, el tud\xc3\xb3, el mussol com\xc3\xba, el puput (a l'estiu) i el fredeluga (a l'hivern). A la zona protegida de Els Muntanyans, en part aiguamoll i dunes, trobem, tamb\xc3\xa9 el corriol petit, el flamenc, el bernat pescaire, l'esplugabous, l'\xc3\xa0nec collverd i la sargantana cua-roja.\n_START_SECTION_\nHist\xc3\xb2ria\n_START_PARAGRAPH_\nEls or\xc3\xadgens de Torredembarra es poden relacionar amb la donaci\xc3\xb3, dins del terme del castell de Tamarit, d'una quadra anomenada Clar\xc3\xa0, que el 19 de mar\xc3\xa7 de 1057 van efectuar els comtes de Barcelona, Ramon Berenguer I i Almodis de la Marca, a Guitard (fill d'Onisc), Olomar (fill de Guinsat), Bonafilla (filla de Guitard) i Ermengol (fill de Sendred). La donaci\xc3\xb3 anava acompanyada de l'obligaci\xc3\xb3 de conrear la terra i de construir-hi  _NEWLINE_La conc\xc3\xb2rdia de 1206 va recon\xc3\xa8ixer la diferenciaci\xc3\xb3 entre el nucli de la Torre i la quadra de Clar\xc3\xa0. Ramon de Tamarit, senyor de la Torre, va establir una avinen\xc3\xa7a amb els seus vassalls per oferir a aquests un millor refugi en temps de guerra: els pobladors hi contribuirien amb els seus jornals, i proporcionarien la pedra, la cal\xc3\xa7, la fusta i altres materials per construir quatre torres, exteriors a la ja existent, els murs i el pati. El senyor, a canvi, pagaria als mestres d'obres la feina de paredar i cobrir la fortificaci\xc3\xb3. Els acords, a m\xc3\xa9s de Ramon de Tamarit, van ser signats per 35 caps de casa. _NEWLINE_Despr\xc3\xa9s dels Tamarit, primers senyors, el nucli de la Torre va passar als Vernet, que el van regentar fins al 1342 i, m\xc3\xa9s tard, fruit d\xe2\x80\x99una venda, va passar a Bernat d\xe2\x80\x99Olzinelles. Els Olzinelles van vendre els drets dominicals que tenien de Torredembarra a Pere d\xe2\x80\x99Icart l'any 1391 i va comen\xc3\xa7ar aix\xc3\xad el senyoriu dels Icart, fam\xc3\xadlia que va senyorejar el lloc fins a l\xe2\x80\x99any 1633, que va passar, per enlla\xc3\xa7 matrimonial, als comtes de Santa Coloma._NEWLINE_Despr\xc3\xa9s de la signatura del Tractat d'Utrecht, Tarragona es resist\xc3\xad a l\xe2\x80\x99ocupaci\xc3\xb3 borb\xc3\xb2nica per\xc3\xb2 Felipe Manuel de Bette, el marqu\xc3\xa8s de Lede, general dels ex\xc3\xa8rcits borb\xc3\xb2nics, va aconseguir-ne la capitulaci\xc3\xb3 el 14 de juliol de 1713 pac\xc3\xadficament i sense resist\xc3\xa8ncia, ja que les tropes imperials havien rebut l\xe2\x80\x99ordre d\xe2\x80\x99evacuar la ciutat, per\xc3\xb2 l'ex\xc3\xa8rcit catal\xc3\xa0 de socors comandat per Rafael Nebot fou derrotat al combat de Torredembarra. El marqu\xc3\xa8s de Lede, sota les ordres del duc de P\xc3\xb2puli, i en \xc3\xbaltima inst\xc3\xa0ncia per instigaci\xc3\xb3 del mateix Felip V de Castella, va dur a terme una pol\xc3\xadtica atro\xc3\xa7 de repres\xc3\xa0lia dels presoners de guerra catalans, que alhora va servir de propaganda per al poder borb\xc3\xb2nic.\n_START_SECTION_\nUrbanisme\n_START_PARAGRAPH_\nTorredembarra comptava el 2006 amb una poblaci\xc3\xb3 de 14.000 habitants a l'hivern i d'uns 60.000 habitants a l'estiu. Aquesta disparitat estacional \xc3\xa9s deguda al car\xc3\xa0cter eminentment tur\xc3\xadstic del litoral catal\xc3\xa0 i en general de tota la costa mediterr\xc3\xa0nia._NEWLINE_Domina la poblaci\xc3\xb3 l'antic castell o palau (i actualment ajuntament) constru\xc3\xaft a comen\xc3\xa7aments del segle XVI per la fam\xc3\xadlia Icart, senyors de la baronia de Torredembarra. Al seu voltant i com a tants altres pobles es troben la pla\xc3\xa7a del castell, al quin es pot accedir per dues portes de l'antiga muralla que protegia la vila, l'esgl\xc3\xa9sia i en nucli hist\xc3\xb2ric del poble._NEWLINE_La poblaci\xc3\xb3 va romandre m\xc3\xa9s o menys invariable fins a l'arribada del turisme en la d\xc3\xa8cada del 1960 el que va comportar un augment significatiu de construccions noves als afores de la localitat, en urbanitzacions de tipus residencial (sobretot segones resid\xc3\xa8ncies de barcelonins) amb gran pres\xc3\xa8ncia de torres i xalets i l'aparici\xc3\xb3 dels primers c\xc3\xa0mpings i hotels de la zona._NEWLINE_Actualment, i a causa de la pol\xc3\xadtica de creixement econ\xc3\xb2mic basada en la construcci\xc3\xb3 massiva de segones resid\xc3\xa8ncies durant les \xc3\xbaltimes d\xc3\xa8cades del segle XX, aquest model va ser replantejat per poder salvaguardar les escasses zones verdes que quedaven, aix\xc3\xad com les explotacions agr\xc3\xadcoles i ramaderes, principalment en l'interior del municipi. La zona costanera \xc3\xa9s potser la m\xc3\xa9s castigada per aquest model de desenvolupament urban\xc3\xadstic que est\xc3\xa0 sent corregit, en la mesura possible._NEWLINE_T\xc3\xa9 un total de tres col\xc2\xb7legis CEIP Antoni Roig, Mol\xc3\xad de Vent i l'Antina i dos instituts IES Torredembarra i IES Ramon de la Torre."